12.1.2022
SK
Úradný vestník Európskej únie
C 15/117 Streda 19. mája 2021
5. opätovne pripomína zákonnú povinnosť rešpektovať právo na bezpečné, čisté, zdravé a udržateľné životné prostredie, ktoré je okrem iného podmienkou udržateľných hospodárskych činností, ktoré prispievajú k blahobytu a živobytiu jednotlivcov a komunít; pripomína, že medzinárodné právo v oblasti ľudských práv poskytuje opravné prostriedky na nápravu škôd spôsobených zmenou klímy jednotlivcom, domorodým komunitám a ochrancom životného prostredia, na vykonávanie opatrení na boj proti zmene klímy a na vyvodenie zodpovednosti štátov, podnikov a jednotlivcov za ich činnosti, ktoré majú vplyv na zmenu klímy a ľudské práva; vyzýva v tejto súvislosti EÚ, aby boj proti beztrestnosti stanovila za jednu zo svojich kľúčových priorít vytvorením nástrojov, ktoré umožnia úplné, účinné a trvalé vykonávanie právnych predpisov v oblasti ľudských práv a životného prostredia a ich presadzovanie;
6. vyzýva Komisiu, aby zabezpečila účinné vykonávanie a monitorovanie konkrétnych záväzkov v oblasti ľudských práv, životného prostredia a zmeny klímy, ktoré sú už stanovené v akčnom pláne EÚ pre ľudské práva a demokraciu na roky 2020 – 2024, a zahrnutie rodového hľadiska do vykonávania tohto plánu;
7.
podporuje mandát osobitného spravodajcu OSN pre ľudské práva a životné prostredie na presadzovanie globálneho uznania práva žiť v bezpečnom, čistom, zdravom a udržateľnom životnom prostredí ako ľudského práva; vyzýva Úniu a členské štáty, aby na nadchádzajúcom Valnom zhromaždení OSN podporili globálne uznanie tohto práva; domnieva sa, že toto uznanie by malo slúžiť ako katalyzátor výraznejších environmentálnych politík, lepšieho presadzovania práva, účasti verejnosti na prijímaní rozhodnutí týkajúcich sa životného prostredia, prístupu k informáciám a spravodlivosti a lepších výsledkov pre ľudí a planétu;
8. naliehavo vyzýva Komisiu, aby pokračovala v monitorovaní situácie ľudských práv a zmeny klímy a aby posúdila pokrok pri začleňovaní a zohľadňovaní ľudských práv vo všetkých aspektoch opatrení v oblasti klímy na vnútroštátnej a medzinárodnej úrovni v úzkej spolupráci s Radou OSN pre ľudské práva/vysokým komisárom OSN pre ľudské práva; vyzýva v tejto súvislosti Úniu, aby podnikla kroky s cieľom začleniť do Charty základných práv EÚ právo na bezpečné a zdravé životné prostredie a dosiahnuť úplný súlad s jej článkom 37; v tejto súvislosti zdôrazňuje význam úzkej spolupráce so štátmi a všetkými relevantnými inštitucionálnymi aktérmi zapojenými do zabezpečenia riadneho vykonávania ustanovení v oblasti ľudských práv a životného prostredia;
9. zdôrazňuje, že všetkým ľuďom by sa malo zaručiť základné právo na bezpečné, čisté, zdravé a udržateľné životné prostredie a na stabilnú klímu, a to bez diskriminácie, a že toto právo musí byť naplnené pomocou ambicióznych politík a musí byť v plnej miere vynútiteľné prostredníctvom súdneho systému na všetkých úrovniach;
10. domnieva sa, že začlenenie ľudského práva na zdravé životné prostredie do kľúčových environmentálnych dohôd a procesov je rozhodujúce pre komplexnú reakciu na ochorenie COVID-19, ktorá zahŕňa opätovné vytvorenie koncepcie vzťahu medzi ľuďmi a prírodou, ktorá zníži riziká a zabráni budúcej škode spôsobenej zhoršovaním životného prostredia;
11.
podporuje EÚ a jej členské štáty, aby prijali odvážne iniciatívy s aktívnou podporou osobitného zástupcu EÚ pre ľudské práva s cieľom bojovať proti beztrestnosti páchateľov trestných činov proti životnému prostrediu na celosvetovej úrovni a pripraviť pôdu v rámci Medzinárodného trestného súdu (MTS) na nové rokovania medzi stranami s cieľom uznať „ekocídu“ za medzinárodný trestný čin podľa Rímskeho štatútu; vyzýva Komisiu a podpredsedu Komisie/vysokého predstaviteľa Únie pre zahraničné veci a bezpečnostnú politiku (ďalej len „PK/VP“), aby vytvorili program na budovanie kapacít vnútroštátnych jurisdikcií členských štátov v týchto oblastiach;
12. vyzýva Úniu a jej členské štáty, aby pravidelne posúdili, ako môže vonkajší rozmer Európskej zelenej dohody čo najlepšie prispieť k holistickému prístupu k opatreniam v oblasti klímy a k strate biodiverzity, ktorý je založený na ľudských právach; vyzýva EÚ, aby na vykonávanie Európskej zelenej dohody využila širokú škálu vonkajších politík, nástrojov a politických a finančných nástrojov, ktoré má k dispozícii; vyzýva EÚ, aby preskúmala svoje mechanizmy financovania opatrení v oblasti zmeny klímy a v prípade potreby navrhla ich zmenu s cieľom zabezpečiť úplné dodržiavanie ľudských práv a aby na tento účel zaviedla silné záruky; vyzýva na zriadenie kontaktných miest pre klímu v rámci príslušných útvarov Komisie a Európskej služby pre vonkajšiu činnosť (ďalej len „ESVČ“), ktorých úlohou by bolo aj zabezpečenie odolnosti proti zmene klímy v rámci všetkých vonkajších vzťahov EÚ; vyzýva na transparentnú a informačnú komunikáciu o týchto otázkach v rámci programov rozvojovej spolupráce EÚ s tretími krajinami;